# துரைமுருகன்


**துரைமுருகன்** (*Durai Murugan*, பிறப்பு: சூலை 1, 1938) என்பவர் **காட்பாடியார்** என்று தமிழக அரசியல் வட்டாரங்களில் சுருக்கமாக அழைக்கப்படும். இவர் இந்திய அரசியல்வாதியும், தமிழக அமைச்சரும், வழக்குரைஞரும் மற்றும் திராவிட முன்னேற்றக் கழகத்தின் பொதுச்செயலாளரும் ஆவார். இவர் திமுகவின் மேடைப்பேச்சாளர், இலக்கியவாதியுமாவார். தமிழகத்தின், வேலூர் மாவட்டத்திலுள்ள, காட்பாடி சட்டமன்றத் தொகுதியில் வெற்றி பெற்று சட்டத்துறை அமைச்சராகத் தமிழக அமைச்சரவையில் பணியாற்றியுள்ளார். தற்பொழுது நீர்வளத் துறை அமைச்சராக உள்ளார்.  

## தனிப்பட்ட வாழ்க்கை
- இவர் இந்தியாவின், தமிழ்நாடு மாநிலத்தில், வேலூர் மாவட்டத்திலுள்ள, காங்குப்பம் என்னும் ஊரில் துரைசாமி படையாச்சி – தவசியம்மாள் ஆகியோருக்கு மகனாகப் பிறந்தார்.
- மேலும் இவர் ஆரம்ப காலமான இளம் வயதில் அரசியலையும் கடந்து முன்னாள் தமிழக முதல்வரும், அன்றையை திமுகவின் முன்னணி தலைவருமான எம். ஜி. ஆர் அவர்களது அரவணைப்பில் பள்ளி கல்வியை முடித்த பிறகு எம். ஜி. ஆர் போல் நடிக்கும் ஆசையில் கந்தன் கருணை திரைப்படத்தில் படத்தின் மைய கதாபாத்திரமான முருகப்பெருமான் வேடத்தில் நடிக்க இருந்து ஒத்திகை முடிந்து அப்படத்தில் நடிக்க தேர்வானார்.
- பிறகு இச்செய்தி எம். ஜி. ஆர் அவர்களிடம் செல்ல உனக்கு நடிப்பு தேவையில்லை என்று துரை. முருகனை கண்டித்து எம். ஜி. ஆர் அவர்கள் அறிவுறுத்தலால் அவரிடம் இருந்த சட்டகல்வி படிவத்தை கொடுத்து சட்டம் படிக்க சொல்லி அதற்கு உண்டான கல்வி செலவுகளை எம். ஜி. ஆர் அவர்களே முழுமையாக ஏற்று கொண்டார்.
- பின்னாளில் அதுவே துரை. முருகனுக்கு அந்த சட்டகல்வியும், வழக்கறிஞர் பணியும் பின்னாளில் அவரது அரசியலை மிகவும் எளிமையாக தீர்மானித்ததாகவும் இருந்தது என்று பலமுறை பெருமிதமாக கூறியுள்ளார்.
- பின்பு சென்னை சட்டக் கல்லூரியில் இளங்கலைமானி சட்டம் மற்றும் சென்னையில் உள்ள பச்சையப்பன் கல்லூரியில் முதுகலைமானி கல்வி பயின்று பட்டம் பெற்றார்.

## அரசியல் வாழ்க்கை
துரைமுருகன் முதன் முதலில் 1971இல் சட்டமன்ற உறுப்பினராகத் தேர்ந்தெடுக்கப்பட்டார். 8 முறை சட்டமன்ற உறுப்பினராக தேர்ந்தெடுக்கப்பட்டுள்ளார். 2016-ஆம் ஆண்டு மீண்டும் வேலூர் மாவட்டத்திலுள்ள, காட்பாடி சட்டமன்றத் தொகுதியில் வெற்றி பெற்று சட்டமன்ற எதிர்க்கட்சி துணை தலைவராக இருந்தார். இவர் பொதுப்பணித்துறை மற்றும் சட்டத்துறை அமைச்சராகவும் பதவி வகித்துள்ளார்.  
2021 தமிழ்நாடு சட்டமன்றத் தேர்தலில் காட்பாடி சட்டமன்றத் தொகுதியின் சட்டமன்ற உறுப்பினராக மீண்டும் தேர்ந்தெடுக்கப்பட்டார். இதையடுத்து 2021 மே 7 அன்று தமிழக நீர் வளத்துறை (சிறுபாசனம் உள்ளிட்ட பாசன திட்டம், மாநில சட்டமன்றம், ஆளுநர் மற்றும் அமைச்சரவை, தேர்தல்கள் மற்றும் கடவுச்சீட்டுகள், கனிமங்கள் மற்றும் சுரங்கங்கள்) அமைச்சராக பதவியேற்றார்.  

## போட்டியிட்ட தேர்தல்கள் மற்றும் முடிவுகள்
| தேர்தல் | தொகுதி | கட்சி | முடிவு | வாக்கு சதவீதம் | எதிர்த்து போட்டியிட்டவர் | எதிர்த்து போட்டியிட்ட கட்சி | எதிர்த்து போட்டியிட்டவரின்வாக்கு சதவீதம் |  |
| --- | --- | --- | --- | --- | --- | --- | --- | --- |
| 1971 | காட்பாடி | திமுக | வெற்றி | 57.79 | தண்டாயுதபாணி | நிறுவன காங்கிரசு | 32.25 |  |
| 1977 | ராணிப்பேட்டை | திமுக | வெற்றி | 43.53 | வஹாப் கே.ஏ. | சுயேச்சை | 22.68 |  |
| 1980 | ராணிப்பேட்டை | திமுக | வெற்றி | 53.70 | ரேணு. என் | அதிமுக | 44.91 |  |
| 1984 | காட்பாடி | திமுக | தோல்வி | 39.62 | ஜி.ரகுபதி | அதிமுக | 57.08 |  |
| 1989 | காட்பாடி | திமுக | வெற்றி | 43.41 | மார்கபந்து. ஆர் | அதிமுக | 23.47 |  |
| 1991 | காட்பாடி | திமுக | தோல்வி | 33.02 | கலைசெல்வி | அதிமுக | 56.43 |  |
| 1996 | காட்பாடி | திமுக | வெற்றி | 61.20 | பாண்டுரங்கண் | அதிமுக | 27.93 |  |
| 2001 | காட்பாடி | திமுக | வெற்றி | 49.47 | நடராஜன் | பாமக | 43.30 |  |
| 2006 | காட்பாடி | திமுக | வெற்றி | 49.55 | ப.நாராயணன் | அதிமுக | 47.59 |  |
| 2011 | காட்பாடி | திமுக | வெற்றி | 49.55 | அப்பு | அதிமுக | 47.59 |  |
| 2016 | காட்பாடி | திமுக | வெற்றி | 50.90 | அப்பு | அதிமுக | 37.44 |  |
| 2021 | காட்பாடி | திமுக | வெற்றி | 45.71 | வி. ராமு | அதிமுக | 45.31 | } |